病中喜李仲霍王子載見過
作者：晁公遡
朝代：宋

paragraphs: 春風餞餘寒，山雨留暝色。
杜門正卧病，俯仰空四壁。
庭空鳥雀至，窗破風雨入。
擁爐意無聊，胸次百憂集。
肉消時撫髀，嘯罷空抱膝。
戶外雲氣昏，春泥汚阡陌。
清晨履聲喧，不見車馬迹。
忽傳高軒過，未知當何適。
僕夫走告予，有客來問疾。
起迎屐齒折，頗覺心悅懌。
沈痾脫去體，陽氣滿大宅。
坐聞枚叟言，汗復淟然出。
平身拙自衛，外邪屢見襲。
昔嘗倦賓至，束带難自力。
今者乃不然，惟恐歸騎急。
向來謝交游，正乏君輩客。